google/wiki40b huggingface dataset:
Eidsvoll kirke

Altertavlen

Altertavlen i Eidsvoll kirke er fra 1765. Det er en trekonstruksjon i tre etasjer, avtagende mot toppen, der hver etasje avsluttes med forgylte pilastre med kapiteler og rokokkodekor på hver side av et maleri. Altertavlen ble restaurert etter en brann i 1883, neste restaurering skjedde i 1915 og en tredje restaurering skjedde sent på 1960-tallet. 
Etter en brann i Eidsvoll kirke i august 2000, ble tre 1700-talls malerier fra den barokke altertavlen behandlet ved NIKUs konserveringsatelier i Oslo. Maleriene er utført i oljemaling på lerret med motiver fra Kristi lidelseshistorie. Særlig to av bildene var alvorlig brannskadet med omfattende blæredannelser i malingen, og konserveringsanalysene kom derfor til å konsentrere seg om denne typen varmeskader.
Det nederste bildet fremstiller Nattverden og kan sammenlignes med et rokokkomaleri i altertavlen i Aurskog kirke. Begge disse bildene fremstiller Jesus ved bordet idet han velsigner brødet. Det midterste bildet fremstiller Korsfestelsen og det øverste Oppstandelsen.

Kirkegård og omgivelser

Eidsvoll kirke har kirkegård. Prestegården er ca. 400 meter sørøst for kirken.
Adkomst til stedet, som er et velkjent turistmål, er via Rv181 og Fv502/Rv177. Pilegrimsleden går gjennom Eidsvoll fra Rise Bru i Ullensaker til Stange kommune. Eidsvoll kirke er et av de mest sentrale punktene langs leden, som ble offisielt åpnet 16. juni 2002. Dette skjedde ved at en "milestein" i granitt – den første mellom Oslo og Hamar – ble avduket på Tingvoll ved Eidsvoll kirke, stedet der Eidsivatinget møttes gjennom 900 år.

Arkeologiske funn ved kirken

Det ble foretatt arkeologisk utgravning i kor og tverrskip 1964-1965 i forbindelse med restaurering. Det ble funnet graver under kirken som var eldre enn den stående kirken. Noen lå delvis inn under murene, andre var gravd ned i jordlag som var plombert av sten og spillkalk fra byggeprosessen. De døde var lagt i enkle trekister som var orientert øst-vest uten noen form for gravgods. 
Gravene viste at det høyst sannsynlig hadde stått en eldre kirke på stedet og at denne kirken neppe kan ha stått akkurat i koret og tverrskipet, men like i nærheten. Mulig plassering av denne kirken kan ha vært i vestre del av skipet.
I Eidsvoll kirke ble det funnet 117 mynter under arkeologiske utgravninger i 1964 og 1965. Flesteparten av myntene er norske, danske og svenske middelaldermynter.

Grunnlovsforsamlingen

Utsendingene til Grunnlovsforsamlingen møttes i Eidsvoll kirke første påskedag, 10. april 1814. Hovedforhandlingene pågikk i hovedbygningen på Eidsvoll Verk i perioden 12. april til 19. mai 1814. I denne tiden bodde utsendingene på gårdene i distriktet.
Pirbadet

Pirbadet er Norges største innendørs badeanlegg. Det ligger på Brattøra i Trondheim. Badet ble åpnet 15. juni 2001. Bygget inneholder også 3 T treningsstudio. Det holder åpent stort sett alle dager i uka, med unntak av noen helligdager.
Badet har alle mulige aktiviteter som bølgebasseng, boblebad, helsebad, idrettsbad, barnebasseng, strømningskanal, 100 meter lang fartssklie med lyd- og lyseffekter, tunneler og «magesug».
Pirbadet har 37 dusjer.
Favoritt

En favoritt var den fortrolige følgesvennen, noen ganger elskeren, til en hersker eller en annen betydelig person. I middelalderen og tidlig moderne tid ble begrepet brukt om en person som fikk tildelt betydelig politisk makt av en hersker. Det var særlig et utbredt fenomen på 1500-tallet og 1600-tallet, da regjeringens utførelse hadde blitt for kompleks og krevende for mange arvelige herskere uten stor interesse eller talent for det, og før moderne styreformer var utviklet. I perioden 1600–1660 etterfulgte nærmest enerådige ministerfavoritter hverandre i flere europeiske land, særlig Spania, England, Frankrike og Sverige.
Favoritter ble ofte overøst med titler, utmerkelser og eiendommer, og ble sammenlignet med sopp, fordi de dukket opp fra intet over natten.
Oxford English Dictionary har definert begrepet som «one who stands unduly high in the favour of a prince».
Yamaha YZF-R125

Yamaha YZF-R125 ble introdusert av Yamaha Motor Company i 2008. YZFen fikk sitt design fra andre type r-sykler som Yamaha har stått bak. Eksempler er de velkjente motorsyklene Yamaha YZF-R6 og Yamaha YZF-R1. R125en blir drevet av en væskeavkjølt, en-sylindret, 4-takt motor. Motorsykkelen har fra fabrikk 15 hestekrefter, og kan derfor kjøres av 16-åringer i Norge på sertifikatet A1. R125en bruker kjede som kraftoverføring, og klutsjen er våt.
Skedsmo kommunestyre 2011–2015

Skedsmo kommunestyre har i perioden 2011–15 et flertall bestående av Arbeiderpartiet, Venstre, Sosialistisk Venstreparti, Kristelig Folkeparti og Senterpartiet. Disse partiene har totalt 25 av 47 mandater i kommunestyret. Opposisjonen består av Høyre, Fremskrittspartiet, Pensjonistpartiet og Folkets Røst By-og Bygdeliste. Ordfører er Ole Jacob Flæten fra Arbeiderpartiet, og varaordfører er Boye Bjerkholt fra Venstre.
Ceratomia

Utseende

Middelsstore til store (vingespenn 65 – 115 mm), gråbrune svermere. Brystet har en klokkeformet, svart tegning og er kantet med hvitt, bakkroppen har tre svarte lengdestriper. Forvingene har mer eller mindre tydelige, bølgete, mørke tverrbånd. Bakvingene er omtrent ensfargede. Larvene er ganske ulike hos de forskjellige artene. I motsetning til mange andre Sphinginae har ikke puppene en fri sugesnabel-slire.

Levevis

Larvene lever på forskjellige slags busker og løvtrær. Noen arter kan bruke mange forskjellige matplanter, andre er mer spesifikke i sitt vertsvalg. De voksne svermerne flyr om natten og tar trolig ikke næring til seg.

Utbredelse

Slekten Ceratomia finnes bare i Nord-Amerika fra det sørlige Canada til det nordlige Mexico.
Alfreton

Historie

Det er sagt at Alfreton ble grunnlagt av kong Alfred av England og har således fått sitt navn fra ham. Det er nok en smigrende myte da stedsnavnet opptrer i ulike former gjennom ulike tidsaldre, eksempelvis «Elstretune» i Domesday Book (1086). Den eldste omtalen hittil er fra 1004 i testamentet til Wulfric Spott, grunnleggeren av klosteret Burton Abbey. Blant hans testamentariske gaver var «Aelfredingtune», «Alfreds gård», som er antatt å henvise til Alfreton. Det er ingen bevis på denne Alfred er den førnevnte konge.
I sørvest i nærheten av Pentrich lå en romersk festning ved den større veien kjent som Ryknield Street. En annen romersk vei kjent som Lilley Street gikk fra der til den sørlige enden av Alfreton, noe som antyder at bosetningen i området var langt eldre med flere århundre enn den førnevnte konge.
Den første bosetningen var sentrert på toppen av hva som er dagens ås kalt King Street hvor det opprinnelige markedsplassen utviklet seg. På toppen av åsen sto det også et gammelt møtehall, «Moot Hall», fra til 1914, og flere vertshus etablerte seg der i løpet av århundrene, og en del eksisterer den dag i dag. I vest var et herskapshus og rett ved lå kirken Church of St. Martin; deler av kirken er datert tilbake til rundt 1200. Herskapshuset i Alfreton spredte og overtok landområder i sør og øst, inkludert sognene i Somercotes, Swanwick, Riddings og Ironville. Den første herre av herskapshuset var jarl Roger de Busli, som delegerte posisjonen til baron Ralf Ingram. Posisjonen ble arvet, gitt bort og solgt i århundrenes løp, helt opp til William Palmer-Morewood, den siste herre av Alfreton, døde i 1957.

Økonomi

Det fremste industrien i Alfreton var historisk sett kullgruvedrift, men etter at gruvene ble stengt på 1960-tallet har det endret til lett industri, lagring, detaljhandel og serviceindustri. En betydelig andel lokale jobber finnes i sistnevnte, som helse, utdannelse og underholdning. En betydelig, men nedadgående andel i området er fortsatt jordbruk. Alfreton by er et travel urbant senter med et antall kommersielle butikkjeder, sammen med en del mindre uavhengige butikker, men er dominert av det større merkevaren Tesco. Det er flere banker, boligsparebanker, forsikring og andre tjenester. Det er også et innendørsmarked med bibliotek, to postkontor, et arbeidssenter, og tallrike puber og restauranter. I vestenden av byen er det et helsesenter, underholdningssenter, svømmebasseng og parkanlegg, og et golfanlegg videre vest. Sjokoladeselskapet Thorntons er basert i Alfreton.
Volodymyr Zelenskyj

Bakgrunn

Zelenskyj kommer fra en russisktalende jødisk familie. Hans far var professor i kybernetikk. Zelenskyj har en sønn og en datter.
Zelenskyj arbeidet som komiker og filmskaper. Blant annet spilte han rollen som landets president i humor-tv-serien Folkets tjener (ukrainsk: Слуга народу) i årene 2015–2019. I forbindelse med tv-serien grunnla han og produksjonsselskapet Kvartal 95 det politiske partiet Folkets tjener i mars 2018. Nyttårsaften samme år offentliggjorde Zelenskyj sitt kandidatur til presidentvalget i Ukraina 2019.

Politisk karriere

I første valgomgang av presidentvalget 31. mars 2019, fikk han rundt 30 prosent av stemmene – flest av alle kandidatene. Under den andre valgomgangen 21. april mottok han 73,23 % av stemmene mot den sittende president Petro Porosjenkos 24,45 %. Zelenskyj uttalte etter valget at han ville prioritere fredsforhandlingene med Russland og å få utlevert soldater og andre borgere i russisk fangenskap.
Han har lovet å ta krafttak mot korrupsjonen i tider av misnøye mot stigende priser. Hvordan han skal arbeide mot disse mål er ennå ikke kjent.
I uttalelser under valgkampanjen har det vært en vilje til å beholde en i hovedsak vestlig innrettet politisk kurs. Men Zelenskyj har vært mer forsiktig enn Porosjenko når det gjelder uttalte mål om å ble med i EU eller Nato. Han vil at eventuelt medlemskap skal bestemmes i en folkeavstemning. Han har uttalt at han vil bygge «et sterkt, kraftfullt, fritt Ukraina, som ikke er Russlands lillesøster, som ikke er Europas korrupte partner, men et uavhengig Ukraina».
20. mai 2019 ble han offisielt innsatt som landets president. Samme dag utlyste han nyvalg, siden partiet hans manglet representanter i parlamentet.
Simhadri kraftverk

Simhadri kraftverk er et kullkraftverk i delstaten Andhra Pradesh i India. Det har en installert produksjonskapasitet på 1000 MW fordelt på to like store blokker/turbiner. Operatør er det indiske selskapet National Thermal Power Corp Ltd.
Anlegget ble utbygd i årene 1999–2002. Brenselstypen er steinkull.
Årlig produksjon med superkritiske turbiner i 2006-07 var totalt 7,62 TWh, og utslippene av CO2 var 7,20454 mill tonn.
Dagbladet Arbejderen

Dagbladet Arbejderen er Danmarks eneste sosialistiske dagsavis. Utgiver er Kommunistisk Parti. Papiravisen kommer tirsdag-lørdag, mens internett-utgaven oppdateres jevnlig.
Avisen har som mål å være samlende organ for det den betegner som den progressive og aktive delen av den danske arbeiderbevegelsen – samt EU-motstandere, fredsaktivister og miljøforkjempere. Avisen uttrykker i sine ledere og andre artikler Kommunistisk Partis politik.
Dagbladet Arbejderen ble grunnlagt av KSML (Kommunistisk sammenslutning Marxister og Leninister) i 1978 som Arbejderen. Til å begynne med kom avisen ut månedlig. Etter stiftelsen av Danmarks Kommunistiske Parti Marxister-Leninister (DKP/ML) i 1978–1979 ble avisen dette partiets hovedorgan. DKP/ML videreutviklet avisen, og fra september 1982 var den dagsavis. Fra 2006 ble flere kommunistiske partier samlet under navnet Kommunistisk Parti, som derfor er nåværende utgiver. Det har umiddelbart ikke endret dens redaksjonelle linje.
Avisen har et opplag på ca. 2000 eksemplarer.
Zhuozi

Zhuozi (kinesisk: 卓资县; pinyin: Zhuózī Xiàn) er et fylke i byprefekturet Ulaan Chab i den autonome region Indre Mongolia i Folkerepublikken Kina.
Befolkningen var på 237 033 innbyggere i 1999.
Rikval

Rikval eller Ricwald, død 26. mai 1089, var biskop i Lund fra 1072-1089.
Bispestolen i Lund ble ledig høsten 1072 da Egino døde. Rikval, som hadde stukket av fra sine plikter som munk i Paderborn,Tyskland, ble innkalt til å erstatte ham.
I hans tid som biskop ble det bygget en ny stenkirke i Lund. Før den var ferdig, ble den innviet i et av Knut den helliges første regjeringsår. Ved samme anledning skjenket kongen en del jordegods til Lunds stift.
Sterrhopterix fusca

Utseende

Hannen er en middelsstor (vingespenn 19-25 millimeter), litt spinkel, lysgrå sekkspinner med fjærformede antenner. Kroppen er kledt med ganske lange, litt utstående, grå hår (til forskjell fra Sterrhopterix standfussi som har gulbrune hår). Vingene er ensfarget lyst gråbrune. Hunnen er 5-7 millimeter lang, brungul, larvelignende, bein og antenner mangler helt. Larvesekken er 16-20 millimeter lang og er uregelmessig kledt med planterester.

Levevis

Arten kan finnes i mange ulike miljøer, både helt åpne enger og heier, men også ganske tett buskmark. Larvene lever på småbusker som for eksempel blåbær, blokkebær, viere og bjørker, men også på starr og større busker. Larveutviklingen tar to år. Hannene flyr om natten i mai-juni.

Utbredelse

Arten er utbredt i Europa. I Norge er den bare med sikkerhet funnet i Frogn i Akershus og Grimstad i Aust-Agder.
Erik Andersen Kirkflaa

Liv og virke

Han var sønn av gårdbruker Anders Eriksen Kirkflaa og hustru Gjertrud Eriksdatter på Kirkflå (Nordstu) i Flå. Moren kom fra nabogården Flåvollen (Volla). Erik Kirkflaa fikk skjøte på farsgården i 1856. Året etter giftet han seg med Marit Nilsdatter Borten (Oppstu). Erik Kirkflaas søster, Sigrid, var allerede gift med Marits bror, John Borten.
Kirkflaa var politisk oppvakt, og sluttet seg i 1860-årene til bondevennene anført av Søren Jaabæk. Kirkflaa stod allerede tidlig i 1880-årene i opposisjon til Johan Sverdrups ledelse av Venstre. Kirkflaa var valgmann for Melhus prestegjeld ved flere stortingsvalg. Under valgmannstinget for stortingsvalget i 1882 organiserte de moderate venstremennene i Søndre Trondhjems amt (Sør-Trøndelag) seg i en egen gruppe, som kom til å bli kjent som «Kirkflaapartiet». Senere kom Kirkflaa og mange av hans meningsfeller til å stå nærmere Høyre, ettersom de ikke delte Moderate Venstres ønske om å utvide stemmeretten. I 1885 regnet venstreorganet Dagsposten omkring 20 av 31 ordførere i amtet til «Kirkflaapartiet». Han var selv på tale som stortingskandidat.
Kirkflaas politiske syn var preget av motstanden mot det gamle embedsmannsstyret. Selv etter at han ble regnet til Høyre, ønsket han en juryordning i straffeprosessen. Kirkflaa hadde selv utparsellert myrstrekninger under sin egen gård, så myrmenn kunne oppnå stemmerett.
Kirkflaa var en pådriver for å skille ut Flå fra Melhus som eget herred i 1880. Han var varaordfører i Melhus før herredsdelingen, deretter ordfører i Flå, og satt frem til han måtte trekke seg tilbake på grunn av sykdom i 1894. Som ordfører møtte han også på amtstinget, hvor han var oppmann, og satt som medlem av amtsskolestyret. Han var også forlikskommissær og medlem av forstanderskapet i Melhus sparebank.
Han døde på nyåret i 1896 av lungetuberkulose, 69 år gammel, og ble begravet «under enestående stor deltagelse». Erik og Marit Kirkflaa fikk ingen egne barn, så gården ble delt mellom to av hans brorsønner.
Sigrid og John Bortens sønn, Nils Johnsen Borten, ble ordfører i Flå. Marits søstersønn, Henrik Larsen Reitan, ble også ordfører. Nils Borten og Henrik Reitan fulgte i den politiske tradisjonen etter onkelens «Kirkflaaparti» som moderate/høyremenn, senere som bondepartimenn.
Taurrhina

Utbredelse

Slekten er utbredt i Afrika.
Rørgrasfly

Utseende

Et middelsstort (vingespenn 30–35 mm), grågult nattfly. Forvingen har hvite årer og to–tre små, svarte flekker i den ytre delen, ellers er den ensfarget grågul. Bakvingen er hvit. Larven er grågul med en smal, grå ryggstripe, naken bortsett fra noen korte børster.

Levevis

Arten finnes i takrørsumper og fuktige enger. Larvene lever på takrør (Phragmites australis) og strandrør (Phalaris arundinacea), og gjemmer seg inne i stenglene om dagen. De overvintrer, og når de er utvokst spinner de seg inn mellom noen blader av gresset og forvandler seg til pupper. De voksne sommerfuglene flyr om natten i juli.

Utbredelse

Rørgrasflyet er utbredt i hele Europa bortsett fra lengst i nord. I Norge er den bare funnet langs kysten av Østlandet og Sørlandet.
Malekus grammatikk

Malekus grammatikk beskriver morfologien og syntaksen til det chibchanske språket maleku.

Substantiv

Substantiva markeres ikke for bestemthet. Substantivet aírrecú kan for eksempel derfor bety enten «venn» eller «vennen» avhengig av sammenhengen.

Derivasjonssuffikser

Verb kan gjøres om til substantiv ved å legge til suffikset -sufá: lhaicsufá («en som snakker»).
Suffikset -ífa indikerer at noen utflrer en aktivitet intensivt eller for mye: lhainhífa («en som snakker for mye»).
Gilroy gasskraftverk

Gilroy gasskraftverk er et varmekraftverk i Gilroy i California, USA. Anlegget har en installert produksjonskapasitet på 269 MW, med 2 kogenerasjons-gassturbiner på 128 MW fra 1988, og tre turbiner fra 2002 som produserer 141 MW. Operatør er energiselskapet Calpine Corp. 
Kraftverket stod ferdig utbygd i 2003. Brenselkilden er naturgass.
Trigana Air Service Flight 257

Flyet

Flyet var en ATR 42-300 operert av Trigana Air Service. Det var registrert PK-YRN, og fløy første gang 28. mai 1988. Det tok av fra Jaypura lufthavn klokken 14.21 lokal tid, og skulle etter planen lande på Oksibil lufthavn klokken 15.16 lokal tid.
US Open 2016 (tennis)

US Open 2016 var en Grand Slam-turnering i tennis som ble spilt i Flushing Meadows Park i bydelen Queens i New York. US Open 2016 ble arrangert i perioden 29. august til 11. september 2016.
Mount Prestrud

Mount Prestrud er et fjell i Antarktis på over 2 400 moh., beliggende sørvest i massivet ved toppen av Amundsenbreen i Dronning Mauds Fjell. I november 1911 ble en rekke fjelltopper i dette området observert og grovt plassert på et kart av Roald Amundsens gruppe på vei Sørpolen. Amundsen gav et av dem navn  etter løytnant Kristian Prestrud, førstestyrmann på «Fram» og leder for den østlige sledeturen til Scott Nunataks. Fjellet ble kartlagt av U.S. Geological Survey (USGS) etter landmålinger og flyfotografi tatt av U.S. Navy, 1960-64. For å bevare det historiske navnet til Amundsen, valgte Advisory Committee on Antarctic Names (US-ACAN) dette fjellet som Mount Prestrud.
Austerfjorden

Austerfjorden er en fjordarm av Gullesfjorden i Kvæfjord kommune i Troms. Den strekker seg 6 km sørover til Botnjorda i botn av fjorden. Fjorden har innløp mellom Limneset i nord og Hella i sør. Refsnes ligger på nordøstsida like innenfor innløpet. Herfra går det ferge over til Flesnes på vestsida av Gullesfjorden. Fra Revsnes går fjorden stort sett rett sørover. På østsida ligger også bygda Melåa.
Fv104 går langs østsida av fjorden.
Fritt frambygg-bro

Fritt frambygg-bro er en metode for bygging av broer hvor en bygger en fri utkrager ut fra en fast ende. Det er ingen annen understøttelse av broen under bygging. Den må derfor bære seg selv i uferdig stand. På engelsk kalles denne byggemetoden for cantilever, som som kan oversettes med fri ende. Ofte bygges dette symmetrisk over hver pilar slik at utkragingene balanserer hverandre. En tilleggsutfordring er at under oppføring er disse utkragingene utsatt for vridning ved vindlast. I Norge brukes betegnelsen fritt frembygg nær utelukkende om betongbruer. I andre land også om fagverksbruer oppført i stål, men etter samme prinsipp. Teknikken er brukt på en rekke bruer i Norge der totalt bruspenn er langt og sjøen grunn slik at det er enklere å fundamentere pilarene. 
Utkraget bue og Skråkabelbro er også eksempler på bruer som bygges uten hjelpestillaser, men uttrykket fritt frembygg brukes i Norge fortrinnsvis om betongbruer.

Byggemetoden

En klassisk buebro utført i stein eller buebroer utstøpt under ett i betong krevde enorme støttestillaser under bygging. En fritt frembro baserer seg på at selve broen kan bære seg selv helt eller delvis under bygging. Det vil derfor ikke kreve de samme midlertidige understøttelsene, men broen må dimensjoneres for å kunne tåle de vektene og spenningene som oppstår mens brua er under bygging og uferdig. Det opptrer også store endringer i spenninger i konstruksjonen fra oppføring til ferdig produkt. Gitt at brua oppføres symmetrisk over en pilar, så opptrer strekk i konstruksjonen over pillartoppen i byggefasen. I underkant tilsvarende trykk. Når brua er ferdig og etter som brudekke og trafikk kommer på, endres dette til strekk i underkant og trykk i øvre del.
Det benyttes en støpevogn som henger på den ferdige delen av brua. Denne inneholder forskaling for én seksjon. Når en seksjon er ferdig støpt, skyves vognen fram og gjøres klar for støping av neste seksjon.
Kvinnekollektivet Arken

Kvinnekollektivet Arken er en privat norsk stiftelse grunnlagt i 1987, som tilbyr et bo- og behandlingstilbud til voksne, rusavhengige kvinner. Målgruppen er kvinner med langvarig rusmisbruk hvor konsekvensene har blitt alvorlige (sosialt, fysisk, psykisk, etisk/moralsk). Kvinnene har ofte tilleggsproblemer knyttet til seksuelle overgrep, vold og relasjonsskader.
Arken sin hovedmetode er gruppeterapi og behandlingslengden er 6–9 måneder. Programmet bygger på Anonyme Alkoholikeres (AAs) 12-trinnsprogram og inneholder daglig gruppeterapi, forelesninger, individuelle oppgaver, behandlingsplaner og individualsamtaler, samt ukentlig billedterapi og fysioterapi/trening. 
Arken har valgt å være en institusjon kun for kvinner. Institusjonens egen erfaring er at kjønnsspesifikk behandling gir de rammene målgruppen trenger for å gjennomføre behandlingen. Tidligere klienter har beskrevet kvinnekollektivet som et «fristed».
Åsen Idrettslag

Åsen Idrettslag er et norsk idrettslag som ble stiftet 5. mai 1925. Det er en skiklubb, og holder til i Nannestad kommune.
Platycerus pseudocaprea

Utseende

En forholdsvis liten (ca. 15 millimeter), avlang, blankt svart hjortebille. Hos denne arten er det vanligvis blå metallglans. Kroppen er litt flattrykt, og er fint og litt spredt punktert. Hodet er firkantet, bredere enn langt. Kjevene er ikke like store som hos mange andre hjortebiller men fortsatt påfallende.  Dekkvingene har fine lengdestriper.

Levevis

Larvene utvikler seg i råtnende trevirke av ulike løvtrær.

Utbredelse

Arten forekommer i Frankrike og Spania.
Figgjo (bydel)

Navnet

Lokalt blir navnet uttalt fiɟɟʝ´o og tidligere også fiɟɟʝ´å. Figgjo er navnet til et bruk på Figved i Sandnes som er oppkalt etter elva Figgjo. Opprinnelsen er gammalnorsk Figg som kan ha sammenheng med feit og fit (eng ved vann). På det eldre riksmålet ble navnet vanligvis skrevet Figgen, men da porselensfabrikken startet fikk ikke denne kalle seg Figgen fajanse da en fabrikk i Oslo hadde samme navn. For å unngå misforståelser, tok fabrikken da navnet Figgjo fajanse.

Fiske

Figgjo er også kjent for dens gode lakseelv, og mange har fått mye fisk her, man trenger ikke fiskekort eller avtaler for å fiske i Figgjoelven fra Figgjo og sørover.
Elva er vernet i henhold til Verneplan I for vassdrag
Robert Donat

Oppvekst

Robert Donats far var polsk innvandrer, mens moren var engelsk. Donat stammet mye, og da han var elleve år gammel, begynte han med språkopplæring. Dette resulterte i en usedvanlig myk og vakker stemme, som skal ha sørget for at han ble en populær skuespiller.

Karriere

Donat debutere på scenen som 16-åring, og han deltok i en rekke Shakespeare-oppsetninger og andre klassiske skuespiller i provinsteatre før debuten i London i 1930. Donat fikk raskt oppmerksomheten til ulike castingansvarlige, og filmdebuten kom i 1933 med Henrik VIII privat av Alexander Korda.
Etter en kort Hollywood-karriere, dro han tilbake til England og spilte i Alfred Hitchcocks Mannen som visste alt. Han fortsatte arbeidet med britiske filmproduksjoner i 1930-årene. I 1939 vant han Oscar for beste mannlige hovedrolle for rollen som Mr. Chips i Adjø Mr. Chips, hvor han spilte et aldersspenn på 25-83 år. Donats karakter i filmen ble kåret til filmhistoriens 41. beste heltefigur av det amerikanske filminstituttet.
Filmkarrieren tok etter hvert slutt etter en livslang kamp mot astma og dårlig selvfølelse. Han takket nei til stadig flere filmroller. Under innspillingen av hans siste film Vertshuset "Den sjette lykke", var han alvorlig syk og fullførte innspillingen ved hjelp av oksygentanker. Donats siste filmreplikk var: «We shall not see each other again, I think. Farewell.» Han døde 53 år gammel.